“หุ้นเอเชีย” เปิดบวก จับตา “อาลีบาบา” ทุ่มกว่าหมื่นล้านดอลล์ หนุนนโยบายรัฐจีน
“หุ้นเอเชีย” เปิดบวก หลังอาลีบาบาทุ่มเงินลงทุน 1 แสนล้านหยวน สนับสนุนนโยบาย "ความเจริญรุ่งเรืองร่วมกัน" ของรัฐบาลจีน โดยจะเน้นการสนับสนุนวิสาหกิจขนาดกลางและขนาดย่อม รวมถึงภาคเกษตรกรรม และเดินหน้าจัดตั้ง "กองทุนเพื่อการพัฒนาความเจริญรุ่งเรืองร่วมกัน" มูลค่า 2 หมื่นล้านหยวน
3 ก.ย. 2564

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ขณะที่นักลงทุนจับตาดัชนีผู้จัดการฝ่ายจัดซื้อ (PMI) ภาคบริการเดือนส.ค.จากไฉซิน
โดยดัชนี SSE Composite ตลาดหุ้นจีนเปิดวันนี้ที่ 3,602.74 จุด เพิ่มขึ้น 5.70 จุด หรือ +0.16%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,626.48 จุด เพิ่มขึ้น 82.97 จุด หรือ +0.29% และดัชนี HSI ตลาดหุ้นฮ่องกงเปิดวันนี้ที่ 26,022.67 จุด ลดลง 67.76 จุด หรือ -0.26%
ด้านนักลงทุนจับตาดัชนีผู้จัดการฝ่ายจัดซื้อ (PMI) ภาคบริการเดือนส.ค.จากไฉซินในวันนี้ ขณะที่สำนักงานสถิติแห่งชาติจีน (NBS) ระบุว่า ดัชนี PMI ภาคบริการเดือนส.ค.อยู่ที่ 47.50 ซึ่งลดลงอย่างมากจากระดับ 53.30 ในเดือนก.ค. โดยดัชนีที่อยู่ต่ำกว่าระดับ 50 บ่งชี้ว่าภาคบริการของจีนหดตัวลงในเดือนส.ค.
ขณะเดียวกันนักลงทุนยังติดตามความเคลื่อนไหวหลังสื่อของรัฐบาลจีนรายงานวานนี้ว่า อาลีบาบา กรุ๊ป บริษัทอีคอมเมิร์ซยักษ์ใหญ่ของจีน จะทุ่มเงินลงทุน 1 แสนล้านหยวน (1.55 หมื่นล้านดอลลาร์) ภายในปี 2568 เพื่อสนับสนุนนโยบาย “ความเจริญรุ่งเรืองร่วมกัน” ของรัฐบาล โดยการลงทุนของอาลีบาบาจะเน้นการสนับสนุนวิสาหกิจขนาดกลางและขนาดย่อม รวมถึงภาคเกษตรกรรม และเดินหน้าจัดตั้ง “กองทุนเพื่อการพัฒนาความเจริญรุ่งเรืองร่วมกัน” มูลค่า 2 หมื่นล้านหยวน ทั้งนี้ โฆษกของอาลีบาบาได้ออกมายืนยันข่าวดังกล่าวแล้ว
สำหรับข้อมูลเศรษฐกิจอื่นๆ ในภูมิภาคซึ่งจะเปิดเผยวันนี้ ได้แก่ ทุนสำรองเงินตราต่างประเทศเดือนส.ค.ของเกาหลีใต้ และยอดค้าปลีกเดือนส.ค.ของออสเตรเลีย
 